b'\n_START_ARTICLE_\nKomet Hale-Bopp\n_START_SECTION_\nOdkritje\n_START_PARAGRAPH_\nKomet sta neodvisno odkrila ameri\xc5\xa1ka astronoma Alan Hale (rojen 1958) in ljubiteljski astronom Thomas Bopp (rojen 1949). Ob odkritju je bil komet precej dale\xc4\x8d od Sonca. To je vlivalo upanje, da bo zelo svetel, ko se bo pribli\xc5\xbeal Zemlji. Ko sta komet odkrila je imel magnitudo 10,5, nahajal pa se je v ozvezdju Strelca. Hale se je po odkritju najprej prepri\xc4\x8dal, da se v tem \xc4\x8dasu na tem podro\xc4\x8dju ni nahajal noben znan komet, potem pa je poslal elektronsko po\xc5\xa1to Centralnemu uradu za astronomske telegrame, ki potrjuje astronomska odkritja. Bopp ni imel teleskopa. S prijatelji je bil v bli\xc5\xbeini Stanfielda v Arizoni, kjer so opazovali zvezdne kopice in galaksije. Slu\xc4\x8dajno je naletel na komet med uporabo prijateljevega teleskopa. Podobno kot Hale se je najprej prepri\xc4\x8dal, \xc4\x8de je na preiskovanem delu neba kak\xc5\xa1no nebesno telo. Ugotovil je, da ne bi smelo biti ni\xc4\x8desar. Poslal je telegram Centralnemu uradu za astronomske telegrame. Naslednje jutro so mu potrdili, da je na\xc5\xa1el nov komet. Imenovali so ga komet Hale-Bopp in mu dali oznako C/1995 O1. Odkritje je objavila Mednarodna astronomska zveza v okro\xc5\xbenici \xc5\xa1tev. 6187.\n_START_SECTION_\nZa\xc4\x8detna opazovanja\n_START_PARAGRAPH_\nIzra\xc4\x8dunali so, da je komet na oddaljenosti 7,2 a.e. od Sonca (kar je nekje med Jupitrom in Saturnom. To je bila tudi najve\xc4\x8dja oddaljenost od Zemlje med odkritjem novega kometa. Ve\xc4\x8dina kometov na tej razdalji je zelo slabotnih in ne ka\xc5\xbeejo neke posebne aktivnosti. Komet Hale-Bopp pa je \xc5\xbee takrat imel izrazito komo. Velika razdalja in nenavadno mo\xc4\x8dna aktivnost sta kazali, da bo komet postal zelo svetel, ko bo leta 1997 dosegel prison\xc4\x8dje. Astronomi morajo biti pri takih predvidevanjih previdni, ker lahko imajo kometi izbruhe na ve\xc4\x8djih razdaljah, pozneje pa nimajo tako mo\xc4\x8dne svetlosti. Tak\xc5\xa1en primer je bil Komet Kohoutek leta 1973. Najprej so ga imeli za komet stoletja, pozneje pa ni bil posebno zanimiv.\n_START_SECTION_\nPrison\xc4\x8dje\n_START_PARAGRAPH_\nKomet Hale-Bopp je bil viden s prostim o\xc4\x8desom v maju 1996. \xc4\x8ceprav se je stopnja po kateri je postajal svetlej\xc5\xa1i v drugi polovici leta zmanj\xc5\xa1ala, so bili astronomi previdno optimisti\xc4\x8dni, da bo postal zelo svetel. V decembru 1996 je bil preblizu Sonca, da bi ga lahko opazovali. Ko se je januarja zopet pojavil, je bil \xc5\xbee tako svetel, da so ga videli tudi v mestnih podro\xc4\x8djih, kjer je mo\xc4\x8dno svetlobno onesna\xc5\xbeenje. Ko se je komet pribli\xc5\xbeeval Soncu, je postajal svetlej\xc5\xa1i. V februarju je imel magnitudo 2. Kazal je tudi dva repa. Modri plinski rep je kazal pro\xc4\x8d od Sonca, rumenkast pra\xc5\xa1ni rep je nastajal vzdol\xc5\xbe tirnice.9. marca je bil Son\xc4\x8dev mrk na Kitajski, v Mongoliji in v vzhodnem delu Sibirije. Ta mrk je omogo\xc4\x8dal opazovalcem, da so ga videli tudi podnevi. Komet je bil Zemlji najbli\xc5\xbee 22. marca 1997, ko je bil na oddaljenosti 1,315 a.e.. Prison\xc4\x8dje je pre\xc5\xa1el 1. aprila 1997. V tem \xc4\x8dasu je bil izredno lepo viden. Svetil je mo\xc4\x8dneje kot katerakoli zvezda razen Sirija, njegov pra\xc5\xa1ni rep se je po nebu raztezal od 40 do 45 \xc2\xb0 dale\xc4\x8d. Viden je bil vsako no\xc4\x8d preden je nebo postalo popolnoma temno. Videli so ga vso no\xc4\x8d na severni polobli. \xc4\x8ceprav je bil komet Hale-Bopp izredno zanimiv, bi lahko bil \xc5\xa1e bolj spektakularen, \xc4\x8de bi se gibal tako blizu Zemlji, kot se je Komet Hyakutake v letu 1996 (0,1 a.e.), bi bil kometov rep videl \xc4\x8dez celo nebo in bi bil svetle\xc5\xa1i od polne Lune.\n_START_SECTION_\nPo prehodu prison\xc4\x8dja\n_START_PARAGRAPH_\nPo prehodu prison\xc4\x8dja se je komet premaknil v ju\xc5\xbeno nebesno poloblo. Tam komet ni bil tako lep kot je bil na severni polobli. V drugi polovici leta 1997 so opa\xc5\xbeali, da kometu svetlost pada. Zadnje opazovanje s prostim o\xc4\x8desom je bilo mo\xc5\xbeno v decembru 1997. To pomeni, da je bil komet viden 18 mesecev in pol._NEWLINE_Komet je \xc5\xa1e vedno izgubljal na svetlosti. Spremljali so ga lahko \xc5\xa1e samo astronomi. V oktobru 2007 (11 let po prehodu prison\xc4\x8dja) je bil komet na oddaljenosti 25,7 a.e. od Sonca. Komet je bil \xc5\xa1e vedno aktiven. Astronomi pri\xc4\x8dakujejo, da bodo lahko spremljali komet z velikimi teleskopi vse do leta 2020, ko bo imel magnitudo 30. Takrat bo te\xc5\xbeko lo\xc4\x8diti komet od mno\xc5\xbeice oddaljenih galaksij s podobno svetlostjo.\n_START_SECTION_\nSpremembe tirnice\n_START_PARAGRAPH_\nVerjetno je bil komet pred tem v prison\xc4\x8dju pred 4200 leti. Njegova tirnica je skoraj pravokotna na ravnino ekliptike. Zaradi tega je pribli\xc5\xbeevanje planetom zelo redko. Kljub temu se je v aprilu 1996 komet pribli\xc5\xbeal Jupitru na razdaljo 0,77 a.e. Tako majhna oddaljenost je vplivala na tirnico kometa. Obhodna doba kometa se je skraj\xc5\xa1ala na 2533 let. Komet se bo vrnil v notranji del Oson\xc4\x8dja okoli leta 4530. Najve\xc4\x8dja oddaljenost kometa (odson\xc4\x8dje ) je na oddaljenosti okoli 370 a.e, prej pa je bila 525 a.e. Po mnogih obhodih je rezultat skupnih vplivov te\xc5\xbenosti planetov na komet z velikim naklonom tira in majhno oddaljenostjo v prison\xc4\x8dju zmanj\xc5\xa1anje razdalje v prison\xc4\x8dju na zelo majhne vrednosti. Komet Hale-Bopp ima 15% mo\xc5\xbenosti, da bo postal blizuson\xc4\x8dev komet. Izra\xc4\x8dunali so tudi, da je bil komet Hale-Bopp v notranjem delo Oson\xc4\x8dja v juliju leta 2215 pr. n. \xc5\xa1t. Takrat se je verjetno kazal podobno kot pri zadnjem obisku, ker se je gibal na oddaljenosti 1,4 a.e. od Zemlje._NEWLINE_Komet je bil verjetno tudi zelo blizu trka z Jupitrom v za\xc4\x8detku julija 2215 pr. n. \xc5\xa1t., kar je mo\xc4\x8dno spremenilo njegovo tirnico. Leta 2215 pr. n. \xc5\xa1t. je bil verjetno tudi kometov prvi prehod skozi notranji del Oson\xc4\x8dja.\n_START_SECTION_\nZnanstveni rezultati\n_START_PARAGRAPH_\nKomet Hale-Bopp so prou\xc4\x8devali mnogi astronomi med njegovim prehodom prison\xc4\x8dja. Ugotovili so, da s povr\xc5\xa1ine kometa izhaja veliko pra\xc5\xa1nih delcev (2,0 \xc3\x97 10\xe2\x81\xb6 kg/s). Zrnca prahu so bila manj\xc5\xa1a kot pri kateremkoli drugem kometu.\n_START_SECTION_\nNatrijev rep\n_START_PARAGRAPH_\nPri kometu Hale-Bopp so opazili tretjo vrsto repa. Obi\xc4\x8dajno imajo kometi en rep, ki ga sestavlja plin in drugega iz pra\xc5\xa1nih delcev. Komet Hale-Bopp pa je kazal tudi zelo svetel natrijev rep, ki so ga lahko videli samo s posebnimi napravami s filtri. Sevanje natrija so opazili tudi pri drugih kometih. Natrijev rep pri kometu Hale-Bopp je bil sestavljen iz nevtralnih atomov (ne pa ionov). Raztezal pa se je okoli 50 milijonov km dale\xc4\x8d. Vir natrijevih atomov je notranji del kome. Obstoja verjetno ve\xc4\x8d procesov, pri katerih nastajajo natrijevi atomi. Prvi izmed njih so trki med delci, ki obkro\xc5\xbeajo jedro, drugi proces je izbijanje natrija iz zrnc prahu z ultravioli\xc4\x8dno svetlobo. Ni \xc5\xa1e popolnoma jasno kateri proces je v glavnem odgovoren za nastanek natrijevega repa. Razli\xc4\x8dne oblike repa lahko imajo tudi razli\xc4\x8dne vzroke nastanka.\n_START_SECTION_\nKoli\xc4\x8dina devterija\n_START_PARAGRAPH_\nUgotovili so, da je koli\xc4\x8dina devterija v obliki te\xc5\xbeke vode v kometu Hale-Bopp dvakrat ve\xc4\x8dja kot v oceanih na Zemlji. Devterij so na\xc5\xa1li tudi v mnogih drugih spojinah na kometu. Dele\xc5\xbe devterija v primerjavi z normalnim vodikom se spreminja od spojine do spojine. Iz tega astronomi sklepajo, da je voda kometov nastala v medzvezdnem prostoru, ne pa v oblaku iz katerega je nastalo Sonce. Verjetno je bila temparatura ob nastanku ledu med 25 in 45 K.\n_START_SECTION_\nOrganske spojina na kometu\n_START_PARAGRAPH_\nNa kometu Hale-Bopp so s pomo\xc4\x8djo spektroskopskih raziska odkrili prisotnost razli\xc4\x8dnih organskih spojin. Mnogih med njimi prej \xc5\xa1e niso odkrili na nobenem drugem kometu.\n_START_SECTION_\nArgon na kometu\n_START_PARAGRAPH_\nKomet Hale-Bopp je prvi komet na katerem so opazili \xc5\xbelahtni plin argon. \xc5\xbdlahtni plini ne reagirajo z drugimi snovmi in so zelo hlapljivi. Ker imajo razli\xc4\x8dni \xc5\xbelahtni plini razli\xc4\x8dne temperature sublimacije, jih lahko uporabimo za dolo\xc4\x8danje temperaturne zgodovine kometa. Kripton ima sublimacijsko temperaturo med 16 in 20 K. Ugotovili pa so, da ga je 25-krat manj kot ga vsebuje Sonce,, argona, ki ima vi\xc5\xa1jo sublimacijsko temperaturo, pa je ve\xc4\x8d. To ka\xc5\xbee na to, da je bila notranjost kometa vedno hladnej\xc5\xa1a od 35-40 K, vendar je bila v nekem trenutku toplej\xc5\xa1a od 20 K. Ker je bil oblak iz katerega je nastalo Sonce mnogo bolj hladen in bogatej\xc5\xa1i z argonom, je verjetno komet nastal v podro\xc4\x8dju Kuiperjevega pasu in se je pozneje preselil v Oortov oblak.\n_START_SECTION_\nVrtenje kometa\n_START_PARAGRAPH_\nAktivnost kometa hale-Bopp ni bila enakomerno porazdeljena po povr\xc5\xa1ini jedra. Opazovanje posameznih izbruhov je omogo\xc4\x8dilo dolo\xc4\x8danje vrtilne doba kometa. Ugotovili so, da ima komet vrtilno dobo 11 ur in 46 minut. Ob\xc4\x8dasno so opazili spremembe v vrtilni dobi, kar ka\xc5\xbee na to, da se komet ne vrti samo okoli ene osi.\n_START_SECTION_\nOpa\xc5\xbeanja NLP\n_START_PARAGRAPH_\nNovembra 1996 je amaterski astronom Chuck Shramek v Houstonu (Teksas) posnel CCD sliko kometa, pri \xc4\x8demere je odkril nejasen oz. zamegljen objekt podolgovate oblike blizu kometa. Po neuspe\xc5\xa1ni identifikaciji objekta s posebnim ra\xc4\x8dunalni\xc5\xa1kim programom je poklical radijski program Art Bell in zatrjeval, da je odkril Saturnu podoben objekt, ki spremlja komet. NLP navdu\xc5\xa1enci, kot je Courtney Brown, so kmalu pri\xc5\xa1li do sklepa, da je komet spremljala nezemeljska vesoljska ladja. \xc5\xa0tevilni astronomi, med njimi tudi Alan Hale, so teorijo ovrgli, saj je \xc5\xa1lo za zvezdo SAO141894 z izsevom 8,5, ki jo Shramek ni uspel identificirati zaradi napa\xc4\x8dnih nastavitev programa._NEWLINE_Pozneje so v Art Bellu celo zatrjevali, da so prejeli sliko objekta od neznanega astrofizika, ki naj bi potrjeval Shramekovo odkritje. Kljub temu sta astronoma Olivier Hainaut and David J. Tholen z Univerze na Havajih zatrjevala, da je omenjena slika predruga\xc4\x8dena kopija ene od njunih slik kometov._NEWLINE_Nekaj mesecev pozneje, marca 1997, so privr\xc5\xbeenci kulta Nebe\xc5\xa1ka vrata razumeli pojav kometa kot signal vesoljske ladje za njihov odhod iz Zemlje in s tem za njihovo povzdignjenje na vi\xc5\xa1jo evolucijsko stopnjo oz. po njihovih besedah\xc2\xa0\xc2\xbbkot znamenje za zapu\xc5\xa1\xc4\x8denje za\xc4\x8dsnega in minljiega sveta in prihod v svet, ki je ve\xc4\x8den in neomade\xc5\xbeevan\xc2\xab. 39 pripadnikov kulta, vklju\xc4\x8dno z njihovim voditeljem Marshallom Applewhitom, je zatorej storilo skupinski samomor; policija je njihova trupla odkrila 26. marca 1997._NEWLINE_Nancy Lieder, ki zatrjuje, da dobiva sporo\xc4\x8dila nezemljanov preko vsadka v mo\xc5\xbeganih, je napovedala, da je komet le iluzija, ki naj bi odvrnila prebivalstvo planeta od prihoda t. i. planeta Nibiru ali Planeta X, velikanskega planeta, ki bi zmotil vrtenje Zemlje in tako povzro\xc4\x8dil svetovno kataklizmo. \xc4\x8ceprav je njen datum prihoda planeta, tj. maj 2003, \xc5\xbee pretekel, \xc5\xa1tevilne spletne strani, na katerih so objavljene konspiracijske teorije (\xc5\xa1e posebej apokalipsa leta 2012), napovedujejo neizogiben prihod Nibira.'